Document ID: 32011R0102
Publication Date: 2011-02-04

Title and Content:
KOMISIJAS REGULA (ES) Nr. 102/2011
(2011. gada 4. februāris),
ar ko groza Regulu (ES) Nr. 1089/2010, ar kuru īsteno Eiropas Parlamenta un Padomes Direktīvu 2007/2/EK attiecībā uz telpisko datu kopu un telpisko datu pakalpojumu savstarpējo izmantojamību
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2007. gada 14. marta Direktīvu 2007/2/EK, ar ko izveido Telpiskās informācijas infrastruktūru Eiropas Kopienā (INSPIRE) (1), un jo īpaši tās 7. panta 1. punktu,
tā kā:
(1)
Komisijas 2010. gada 23. novembra Regulā (ES) Nr. 1089/2010, ar kuru īsteno Eiropas Parlamenta un Padomes Direktīvu 2007/2/EK attiecībā uz telpisko datu kopu un telpisko datu pakalpojumu savstarpējo izmantojamību (2), ir izklāstīti tehniskie noteikumi par telpisko datu kopu savstarpējo izmantojamību, tostarp definēti telpisko objektu tipu un datu tipu atribūtiem un saistības lomām izmantojamie kodu saraksti.
(2)
Regulā (ES) Nr. 1089/2010 ir ietverta prasība, saskaņā ar ko tādu telpisko objektu tipu vai datu tipu atribūtu vai saistības lomu, kuru tips ir kodu saraksts, vērtībām jābūt derīgām atbilstīgi attiecīgajam kodu sarakstam.
(3)
Regulā (ES) Nr. 1089/2010 definētās pieļaujamās kodu sarakstu vērtības ir vajadzīgas, lai īstenotu minētajā regulā paredzētās prasības, tāpēc tās arī būtu jānosaka minētajā regulā.
(4)
Izstrādājot šajā regulā iekļautās kodu sarakstu vērtības, ir ievēroti tie paši principi attiecībā uz lietotāju vajadzībām, uzziņas materiāliem, attiecināmām Savienības politikas nostādnēm vai darbībām, iespējamo izmaksu un ieguvumu realizējamību un proporcionalitāti, ieinteresēto personu iesaistīšanu un apspriešanos ar tām, kā arī starptautiskajiem standartiem, kuri tika piemēroti, izstrādājot citus Komisijas Regulā (ES) Nr. 1089/2010 noteiktos tehniskos nosacījumus.
(5)
Tāpēc attiecīgi būtu jāgroza Regula (ES) Nr. 1089/2010.
(6)
Šajā regulā paredzētie pasākumi ir saskaņā ar atzinumu, ko sniegusi komiteja, kas izveidota ar Direktīvas 2007/2/EK 22. pantu,
IR PIEŅĒMUSI ŠO REGULU.
1. pants
Regulu (ES) Nr. 1089/2010 groza šādi.
1.
Regulas 4. pantu groza šādi:
a)
panta 3. punktu aizstāj ar šādu punktu:
“3. Uzskaites un kodu saraksti, ko izmanto telpisko objektu tipu vai datu tipu atribūtos vai saistības lomās, atbilst II pielikumā noteiktajām definīcijām un ietver tajā norādītās vērtības. Uzskaites un kodu saraksta vērtības ir valodas ziņā neitrāli mnemoniski kodi datorlietojumiem.”
b)
svītro 4. punktu.
2.
Regulas 6. pantu groza šādi:
a)
panta 1. punkta a) apakšpunktu aizstāj ar šādu apakšpunktu:
“a)
kodu saraksti, kurus dalībvalstis nepapildina;”
b)
panta 3. punktu aizstāj ar šādu punktu:
“3. Telpisko objektu tipu vai datu tipu atribūtiem vai saistības lomām, kuru tips ir kodu saraksts atbilstīgi definīcijai 6. panta 1. punkta a) apakšpunktā, drīkst būt tikai kodu sarakstam paredzētajā sarakstā norādītās vērtības.
Telpisko objektu tipu vai datu tipu atribūtiem vai saistības lomām, kuru tips ir kodu saraksts atbilstīgi definīcijai 6. panta 1. punkta b) apakšpunktā, drīkst būt tikai tādas vērtības, kas ir derīgas saskaņā ar reģistru, kurā pārzina šo kodu sarakstu.”
3.
Regulas I pielikumu groza, kā noteikts šīs regulas I pielikumā.
4.
Regulas II pielikumu groza, kā noteikts šīs regulas II pielikumā.
2. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 4. februārī

Classification:
Level 1 Categories: 100158
100150
100147
100151
Level 2 Categories: 100222
100261
100224
100223
100195
Level 3 Categories: 2472
3641
3193
1422
4488
3952
All Categories: 3422
3641
3645
4099
4488
453
6030
616
7218